Efter et tilløb på mere end en måned åbnede Aarhus? skøjtebane lørdag formiddag til glæde for børn og bambier på glatis.

Annonce

»Vandet er stift.«

Sådan lød det for 40. jul i træk fra kaninen Stampe i Disneys legendariske tegnefilmshow på DR for godt og vel en uge siden. I Aarhus måtte skøjteglade børn og voksne imidlertid vente lidt længere på åbningen af byens skøjtebane.

Men efter fire år uden for det kommunale budget og mere end en måned med forskellige forhindringer som brud på køleslanger, stormen Gorm, høje decembertemperaturer og masser af vand fra oven, så er den nu god nok.

Skøjtebanen foran Musikhuset er klar, og sæsonens første skøjter blev spændt på fødderne ved 10-tiden lørdag formiddag af fire-årige Mathilde, Emilie på seks år og deres mor Sandra Eckhoff. De havde ventet længe, og derfor skulle de også være de første på isen. Og det blev de.

Nu stod frysende århusianere heller ikke ligefrem i kø i den bidende kolde blæst, men med en temperatur omkring frysepunktet og årets første weekend var timingen for skøjtebanens genåbning i orden.

»Nu må vi bare håbe, at isen her udenfor også lever op til forventningerne,« sagde Sandra Eckhoff, inden hun skøjtede af sted med sine piger, som snart viste, at de er vant til at begå sig på frossen vand fra adskillige timer i byens indendørs skøjtehal i nordbyen. Byens bambier måtte man kigge andre steder efter.

For pigerne var det imidlertid første gang, at de skøjtede rundt i det fri.

Den 1450 kvadratmeter store skøjtebane, der første gang fik århusianernes metalmeder at føle i 1999, har været gemt godt væk siden 2011, men nu er den endelig tilbage. Til glæde for både is-entusiaster og lederen i kommunens afdeling for drift og teknik, Johnny Jørgensen.

»Det har været en kaotisk start denne gang først og fremmest på grund af de store regnmængder i december. Jeg har ikke oplevet noget tilsvarende i de år, vi har haft skøjtebanen, selv om vejret også tidligere har givet problemer,« siger Johnny Jørgensen.